আলিপুর আদালতের ম্যাজিস্ট্রেটের কাছে সিবিআই অফিসার ব্রতীন ঘোষালের হাজির হওয়ার উপর বুধবার স্থগিতাদেশ দিলেন কলকাতা হাইকোর্টের বিচারপতি শিবকান্ত প্রসাদ। আজ, বৃহস্পতিবার ওই অফিসারকে হাজির হওয়ার নির্দেশ দিয়েছিলেন ম্যাজিস্ট্রেট। কেন্দ্রের অতিরিক্ত সলিসিটর জেনারেল কৌশিক চন্দ জানান, বালিগঞ্জ থানা এলাকার একটি হোটেলে ২০১৭ সালে ভাঙচুর হয়। অভিযোগ ওঠে, অর্থ লগ্নি সংস্থা রোজ ভ্যালির আমানতকারীরা ভাঙচুর চালান। সেই মামলা আলিপুর আদালতে চলাকালীন কয়েকজন আমানতকারী আবেদন করে জানান, তাঁরা টাকা ফেরত পাচ্ছেন না। নিম্ন আদালত ভাঙচুরের ঘটনার তদন্তকারীকে নির্দেশ দেয়, আইনানুগ ব্যবস্থা নিতে। সেই নির্দেশকে হাতিয়ার করে কলকাতা পুলিশ সিবিআইয়ের ওই অফিসারকে সমন পাঠিয়ে রোজ ভ্যালি সংক্রান্ত বেশ কিছু প্রশ্নের জবাব দিতে বলেন। সিবিআই অফিসার জবাবও দেন। কিন্তু ভাঙচুরের যে সিসিটিভি ফুটেজ আদালতে জমা দিতে বলা হয়েছিল, তা জমা না পড়ায় ওই অফিসারকে আদালতে হাজির হতে নির্দেশ দেন ম্যাজিস্ট্রেট। এ দিন রাজ্যের অ্যাডভোকেট জেনারেল কিশোর দত্ত আদালতে দাবি করেন, সুপ্রিম কোর্ট সিবিআই ও রাজ্যকে তাল মিলিয়ে অর্থলগ্নি সংস্থার বিরুদ্ধে তদন্ত করতে নির্দেশ দিয়েছে। অতিরিক্ত সলিসিটর জেনারেল আদালতে পাল্টা জানান, ম্যাজিস্ট্রেট এক্তিয়ারের বাইরে গিয়ে সিবিআই অফিসারকে হাজির হতে বলেছেন। অর্থলগ্নি সংস্থাগুলির বিরুদ্ধে একমাত্র সিবিআইকেই তদন্ত করতে নির্দেশ দিয়েছে সুপ্রিম কোর্ট।